Kommissionens beslutning

af 25. februar 2003

om ændring af beslutning 98/83/EF om anerkendelse af visse tredjelande og visse regioner i tredjelande som værende fri for Xanthomonas campestris (alle stammer, der er patogene for Citrus), Cercospora angolensis Carv. og Mendes eller Guignardia citricarpa Kiely (alle stammer, der er patogene for Citrus)

(meddelt under nummer K(2003) 600)

(2003/129/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved direktiv 2002/89/EF(2), særlig punkt 16.2 i del A i bilag IV, og

ud fra følgende betragtninger:

(1) I punkt 16.2 i del A i bilag IV til direktiv 2000/29/EF er der fastsat særlige bestemmelser med hensyn til import til Fællesskabet af frugter af Citrus L., Fortunella Swingle, Poncirus Raf. og hybrider heraf med oprindelse i tredjelande, hvor Xanthomonas campestris (alle stammer, der er patogene for Citrus) (herefter: "Xanthomonas campestris") vides at forekomme.

(2) I henhold til Kommissionens beslutning 98/83/EF af 8. januar 1998 om anerkendelse af visse tredjelande og visse regioner i tredjelande som værende fri for Xanthomonas campestris (alle stammer, der er patogene for Citrus), Cercospora angolensis Carv. og Mendes samt Guignardia citricarpa Kiely (alle stammer, der er patogene for Citrus)(3), senest ændret ved beslutning 2001/440/EF(4), anerkendes visse regioner i tredjelande som værende fri for Xanthomonas campestris.

(3) I henhold til beslutning 98/83/EF anerkendes visse delstater i Argentina som værende fri for Xanthomonas campestris. På grundlag af de informationer, der er fremlagt af Argentina, kan en række af disse delstater imidlertid ikke længere anerkendes som værende fri for denne skadegører.

(4) Af de oplysninger, der er fremlagt af USA, fremgår det, at der er opdaget nye angreb af Xanthomonas campestris i flere områder i Florida. Derfor bør Florida ikke længere anses som værende fri for denne skadegører.

(5) Der bør indføres en særlig ordning for citrus i transit, for hvilke den officielle erklæring i henhold til punkt 16.2 i afsnit I, del A i bilag IV til direktiv 2000/29/EF er udstedt inden datoen for meddelelsen af denne beslutning til de ansvarlige myndigheder i Argentina og USA.

(6) Beslutning 98/83/EF bør derfor ændres i overensstemmelse hermed.

(7) De i denne beslutning fastsatte foranstaltninger er i overensstemmelse med udtalelsen fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Artikel 2 i beslutning 98/83/EF ændres således:

a) Første led udgår.

b) Fjerde led affattes således:

"- i USA: Arizona, California, Guam, Hawaii, Louisiana, Northern Mariana Islands, Puerto Rico, American Samoa, Texas og United States Virgin Islands"

Artikel 2

Denne beslutning gælder ikke for citrus, for hvilke den officielle erklæring i henhold til punkt 16.2 i afsnit I, del A i bilag IV til direktiv 2000/29/EF er udstedt, og som er eksporteret, inden de ansvarlige myndigheder i Argentina og USA blev informeret af Kommissionen om denne beslutning. Kommissionen skal informere medlemsstaterne om datoen for information af de ansvarlige myndigheder i Argentina og USA om denne beslutning.

Artikel 3

Denne beslutning er rettet til medlemsstaterne.

Udfærdiget i Bruxelles, den 25. februar 2003.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EFT L 355 af 30.12.2002, s. 45.

(3) EFT L 15 af 21.1.1998, s. 41.

(4) EFT L 155 af 12.6.2001, s. 13.